กรมการแพทย์ ประกาศให้ผู้มีนัดฉีดวัคซีนเข็ม 2 ที่ศูนย์ฉีดวัคซีนกลางบางซื่อ ไปรับวัคซีนได้ตามวันและเวลานัดเดิม  กรณีอยู่ต่างจังหวัด รับวัคซีนเข็ม 2 ที่สถานพยาบาลใกล้บ้านได้
เฟซบุ๊กกรมการแพทย์  ประกาศการรับการฉีดวัคซีน เข็มที่ 2 ชนิดวัคซีน AstraZeneca โดยระบุ ให้ผู้ที่เคยรับบริการฉีดเข็มที่ 1 จากศูนย์ฉีดวัคซีนกลางบางซื่อ ตั้งแต่วันที่ 7 มิถุนายน 2564 เป็นต้นมา ท่านที่สะดวกรับการฉีดที่ศูนย์ฉีดวัคซีนกลางบางซื่อหรือเป็นการนัดผ่านหน่วยงาน องค์กร สามารถมารับบริการฉีดวัคซีนเข็มที่ 2 ได้ที่ศูนย์ฉีดวัคซีนกลางบางซื่อ ตามปกติและตามวันนัดเดิม         แต่สำหรับท่านที่ต้องการรับเข็มที่ 2 ที่โรงพยาบาลใกล้บ้าน โปรดนำใบนัดของศูนย์ฉีดวัคซีนกลางบางซื่อไปแสดงความจำนงที่ รพ. หรือสถานบริการนั้นๆ ล่วงหน้าก่อนถึงวันนัด อย่างน้อย 2 สัปดาห์     ส่วนกรณีที่ท่านรับเข็มที่ 1 จากสถานพยาบาลตามภูมิลำเนามาแล้วไม่สามารถกลับไปรับเข็ม 2 ที่ภูมิลำเนาได้ สามารถนำใบนัดหรือข้อมูลในหมอพร้อมมารับการฉีดเข็ม 2 ได้ที่ศูนย์ฉีดวัคซีนกลางบางซื่อตามวันนัดเดิม